31996R0069
L 014/13
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 69/96 НА КОМИСИЯТА
от 18 януари 1996 година
за изменение на Регламент (ЕИО) № 2676/90 относно определяне на методи на Общността за анализ на вината
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) на Съвета № 822/87 от 16 март 1987 г. относно общата организация на пазара на вино (1), последно изменен с Регламент (ЕО) № 1544/95 (2), и по-специално член 74 от него,
като има предвид, че точка 2.2.3.3.2 от глава 25 от приложението към Регламент (ЕИО) № 2676/90 на Комисията от 17 септември 1990 г. относно определяне на методите на Общността за анализ на вината (3), последно изменен с Регламент (ЕИО) № 60/95 (4), описва метода за анализ на съдържанието на серен диоксид в гроздовия сок, който води до по-добро извличане на това вещество, отколкото използвания преди това метод, посочен в точка 13.4 на глава 13; като има предвид, че това води до по-високо общо съдържание на серен диоксид в анализирания гроздов сок, което може да превиши определения максимум; като има предвид, че поради факта, че този анализ води до технически модификации от страна на операторите и с цел да се предотвратят трудностите, свързани с продажбата на гроздовия сок, преходният период, през който съдържанието на серен диоксид в гроздовия сок може да бъде анализирано с помощта на предходния метод, следва да бъде удължен до края на лозарската година; като има предвид, че следва да се избягва всякакво прекъсване при приложението на подробните правила по отношение на този метод за анализ;
като има предвид, че мерките, предвидени в настоящия регламент, са в съответствие със становището на Управителния комитет по виното,
ПРИЕ НАСТОЯЩИЯ РЕГЛАМЕНТ:
Член 1
В глава 25, точка 2.2.3.3.2, втори параграф от приложението към Регламент (ЕИО) № 2676/90 датата „31 декември 1995 г.“ се заменя с датата „31 август 1996 г.“
Член 2
Настоящият регламент влиза в сила в деня на публикуването му в Официален вестник на Европейските Общности.
Прилага от 1 януари 1996 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 18 януари 1996 година.